CELEX: 32014R0310
Language: lv
Date: 2014-03-25 00:00:00
Title: Komisijas Īstenošanas regula (ES) Nr. 310/2014 ( 2014. gada 25. marts ) par atsevišķu preču klasifikāciju kombinētajā nomenklatūrā

27.3.2014   
            
            
               LV
            
            
               Eiropas Savienības Oficiālais Vēstnesis
            
            
               L 91/10
            
         
      KOMISIJAS ĪSTENOŠANAS REGULA (ES) Nr. 310/2014
   (2014. gada 25. marts)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:
   
               (1)
            
            
               Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
            
         
               (2)
            
            
               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
            
         
               (3)
            
            
               Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē saskaņā ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.
            
         
               (4)
            
            
               Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Padomes Regulas (EEK) Nr. 2913/92 (2) 12. panta 6. punktu. Minētais laikposms ir trīs mēneši.
            
         
               (5)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu,
            
         IR PIEŅĒMUSI ŠO REGULU.
   1. pants
   Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
   2. pants
   Saistošo izziņu par tarifu, kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus no šīs regulas spēkā stāšanās dienas.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 25. martā
      
         
            Komisijas un tās priekšsēdētāja vārdā –
         
            Komisijas loceklis
         
         Algirdas ŠEMETA
         
      
   
   
      (1)  OV L 256, 7.9.1987., 1. lpp.
   
      (2)  Padomes 1992. gada 12. oktobra Regula (EEK) Nr. 2913/92 par Kopienas Muitas kodeksa izveidi (OV L 302, 19.10.1992., 1. lpp.).
   
      PIELIKUMS
      
                  Preču apraksts
               
               
                  Klasifikācija
                  (KN kods)
               
               
                  Pamatojums
               
            
                  (1)
               
               
                  (2)
               
               
                  (3)
               
            
                  Šķidro kristālu displeja (LCD) tipa krāsu monitors ar ekrāna diagonāli aptuveni 48 cm (19 collas), ar izmēriem aptuveni 46 × 37 × 21 cm, ar:
                  
                              —
                           
                           
                              fizisko izšķirtspēju 1 440 × 900 pikseļi,
                           
                        
                              —
                           
                           
                              atbalstīto izšķirtspēju 640 × 480, 800 × 600, 1 024 × 768 un 1 280 × 1 024 pikseļi,
                           
                        
                              —
                           
                           
                              attēla samēru 16:10,
                           
                        
                              —
                           
                           
                              pikseļsoli 0,285 mm,
                           
                        
                              —
                           
                           
                              spilgtumu 300 cd/m2,
                           
                        
                              —
                           
                           
                              kontrasta attiecību 500:1,
                           
                        
                              —
                           
                           
                              reakcijas laiku 8 ms,
                           
                        
                              —
                           
                           
                              diviem skaļruņiem,
                           
                        
                              —
                           
                           
                              ieslēgšanas un izslēgšanas un vadības pogām.
                           
                        Tas ir aprīkots ar šādām saskarnēm:
                  
                              —
                           
                           
                              
                                 DVI-D savienotāju,
                           
                        
                              —
                           
                           
                              diviem VGA savienotājiem.
                           
                        Tam ir statīvs ar slīpuma regulēšanas mehānismu.
                  Monitors ir sagatavots izmantošanai ar automātiskās datu apstrādes iekārtām.
               
               
                  8528 51 00
               
               
                  Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu un KN kodu 8528 un 8528 51 00 aprakstu.
                  Ņemot vērā ražojuma objektīvās īpašības, kā izšķirtspēju, atbalstīto izšķirtspēju, attēla samēru, ilgstošai vērošanai tuvumā piemēroto pikseļsoli, spilgtumu, saskarnes, ko parasti izmanto automātiskās datu apstrādes sistēmās, un to, ka tam ir slīpuma regulēšanas mehānisms, monitoru paredzēts izmantot kā tādu, ko lieto tikai vai galvenokārt pozīcijā 8471 minētajā automātiskās datu apstrādes sistēmā.
                  Tāpēc monitors ir jāklasificē ar KN kodu 8528 51 00 pie citādiem tāda veida monitoriem, kas izmantojami tikai vai galvenokārt automātiskās datu apstrādes sistēmā, kura minēta pozīcijā 8471.